NACIONALINĖS MOKĖJIMO AGENTŪROS
PRIE ŽEMĖS ŪKIO MINISTERIJOS
DIREKTORIUS

ĮSAKYMAS

DĖL DUOMENŲ SUBJEKTŲ TEISIŲ ĮGYVENDINIMO NACIONALINĖJE MOKĖJIMO AGENTŪROJE PRIE ŽEMĖS ŪKIO MINISTERIJOS TVARKOS APRAŠO PATVIRTINIMO

2017 m. vasario 28 d. Nr. BR1-64

Vilnius

Vadovaudamasis Lietuvos Respublikos asmens duomenų teisinės apsaugos įstatymo 30 straipsnio 1 dalimi, Bendrųjų reikalavimų organizacinėms ir techninėms duomenų saugumo priemonėms, patvirtintų Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71 (1.12) „Dėl Bendrųjų reikalavimų organizacinėms ir techninėms asmens duomenų saugumo priemonėms patvirtinimo“, 8.9 papunkčiu,

t v i r t i n u Duomenų subjektų teisių įgyvendinimo Nacionalinėje mokėjimo agentūroje prie Žemės ūkio ministerijos tvarkos aprašą (pridedama).

Direktorius	Erikas Bėrontas

PATVIRTINTA

Nacionalinės mokėjimo agentūros

prie Žemės ūkio ministerijos

direktoriaus 2017 m. vasario 28 d.

įsakymu Nr. BR1-64

DUOMENŲ SUBJEKTŲ TEISIŲ ĮGYVENDINIMO

NACIONALINĖJE MOKĖJIMO AGENTŪROJE PRIE ŽEMĖS ŪKIO MINISTERIJOS

TVARKOS APRAŠAS

I SKYRIUS

BENDROSIOS NUOSTATOS

1. Duomenų subjektų teisių įgyvendinimo Nacionalinėje mokėjimo agentūroje prie Žemės ūkio ministerijos tvarkos apraše (toliau – Tvarkos aprašas) nustatyta prašymo dėl duomenų subjektų teisės (-ių) ir jos (-ų) įgyvendinimo pateikimo ir nagrinėjimo Nacionalinėje mokėjimo agentūroje prie Žemės ūkio ministerijos (toliau – Agentūra) tvarka.

2. Tvarkos aprašas taikomas įgyvendinant duomenų subjektų – asmenų, kurių asmens duomenis tvarko Agentūra, teises.

3. Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos asmens duomenų teisinės apsaugos įstatyme (toliau – Asmens duomenų teisinės apsaugos įstatymas) ir kituose teisės aktuose.

II SKYRIUS

DUOMENŲ SUBJEKTŲ TEISĖS

4. Duomenų subjektas turi teisę žinoti (būti informuotas) apie savo asmens duomenų tvarkymą:

4.1. duomenų subjektų asmens duomenis tvarko duomenų valdytojas – Agentūra, juridinio asmens kodas 288739270, buveinės adresas: Blindžių g. 17, 08111 Vilnius;

4.2. asmens duomenys Agentūroje tvarkomi neautomatiniu būdu susistemintose rinkmenose ir (arba) automatiniu būdu;

4.3. Agentūroje tvarkomi šių duomenų subjektų grupių asmens duomenys šiais asmens duomenų tvarkymo tikslais:

4.3.1. asmenų, pateikusių Agentūrai skundą, prašymą ar pranešimą, asmens duomenys (vardas, pavardė, asmens kodas, adresas, telefono ryšio ir (ar) telefakso numeris, elektroninio pašto adresas, parašas, skundo, prašymo ar pranešimo data ir numeris (registravimo Agentūroje data ir numeris), skunde, prašyme ar pranešime nurodyta informacija (įskaitant ir ypatingus asmens duomenis), skundo, prašymo ar pranešimo nagrinėjimo rezultatas, Agentūros atsakymo data ir numeris, skundo, prašymo ar pranešimo nagrinėjimo metu gauta informacija) tvarkomi skundų, prašymų ar pranešimų nagrinėjimo, vidaus administravimo (raštvedybos tvarkymo) tikslais;

4.3.2. Agentūros esamų ir buvusių valstybės tarnautojų ir darbuotojų, dirbančių pagal darbo sutartis (toliau – darbuotojai), asmens duomenys (vardas, pavardė, asmens kodas, asmens socialinio draudimo numeris, pilietybė, adresas, telefono ryšio numeris, elektroninio pašto adresas, gyvenimo ir veiklos aprašymas, šeiminė padėtis, pareigos, duomenys apie priėmimą (perkėlimą) į pareigas, atleidimą iš pareigų, duomenys apie tarnybos stažą įstaigoje ir Lietuvos valstybei, duomenys apie išsilavinimą ir kvalifikaciją, duomenys apie mokymą, duomenys apie atostogas, duomenys apie darbo užmokestį, duomenys apie užsienio kalbų mokėjimo lygį, duomenys apie išeitines išmokas, kompensacijas, pašalpas, informacija apie dirbtą darbo laiką, informacija apie leidimus dirbti kitą darbą, informacija apie skatinimus, apdovanojimus ir nuobaudas, informacija apie atliktus darbus ir užduotis, duomenys apie valstybės tarnautojo tarnybinės veiklos vertinimą, viešų ir privačių interesų deklaravimo duomenys, Lietuvos Respublikos piliečio paso arba asmens tapatybės kortelės numeris, išdavimo data, galiojimo data, dokumentą išdavusi įstaiga, dokumentų registracijos data ir numeris, vairuotojo pažymėjimo numeris (kai pareigybės aprašyme nustatytas reikalavimas), išdavimo data, galiojimo data, dokumentą išdavusi įstaiga, dokumentų registracijos data ir numeris, valstybės tarnautojo kodas bei kiti asmens duomenys, kuriuos pateikia pats asmuo ir (arba) kuriuos tvarkyti Agentūrą įpareigoja įstatymai ir kiti teisės aktai) tvarkomi vidaus administravimo (personalo valdymo, raštvedybos tvarkymo, materialinių ir finansinių išteklių naudojimo) tikslu;

4.3.3. pretendentų į Agentūros valstybės tarnautojus ir darbuotojus asmens duomenys (vardas, pavardė, asmens kodas, pilietybė, adresas, telefono numeris, elektroninio pašto adresas, pareigos, į kurias pretenduojama, gyvenimo ir veiklos aprašymas, duomenys apie išsilavinimą ir kvalifikaciją, duomenys apie užsienio kalbų mokėjimo lygį, pokalbio su pretendentu į valstybės tarnautojo pareigas skaitmeninis garso įrašas, dokumentų registracijos data ir numeris, privačių interesų deklaravimo duomenys bei kiti asmens duomenys, kuriuos pateikia pats asmuo ir (arba) kuriuos tvarkyti Agentūrą įpareigoja įstatymai ir kiti teisės aktai) tvarkomi vidaus administravimo (personalo valdymo, raštvedybos tvarkymo) tikslu;

4.3.4. Agentūros informacinėse sistemose esantys duomenų subjektų asmens duomenys, kurių tvarkymo tikslas, baigtinis tvarkomų asmens duomenų sąrašas, duomenų teikimo ir naudojimo tvarka numatyti Agentūros direktoriaus patvirtintuose atitinkamos Agentūros informacinės sistemos nuostatuose;

4.3.5. pareiškėjų / paramos gavėjų paramos bylose esantys asmens duomenys bei kiti asmens duomenys, kuriuos pateikia pats asmuo ir (arba) kuriuos tvarkyti Agentūrą įpareigoja įstatymai ir kiti teisės aktai bei iš kitų fizinių ir juridinių asmenų gauti asmens duomenys (vardas, pavardė, asmens kodas, asmens tapatybės dokumento duomenys, darbovietė, elektroninio pašto adresas, gyvenamoji vieta (adresas), šeimyninė padėtis, telefono numeris, turimas nekilnojamas turtas, banko sąskaita, turto arešto duomenys, asmens įsiskolinimai (Sodrai, VMI), finansinės atskaitomybės dokumentai, asmens išsilavinimas, duomenys apie turimus ūkinius gyvūnus, duomenys apie turimą žemės ūkio techniką, žemės ūkio valdos numeris, su draudimu susiję duomenys (draudimo liudijimai, draudimo įmokų mokėjimo įrodymo dokumentai), pareigos, vykdoma individuali veikla, informacija apie turimų darbuotojų skaičių, banko sąskaitos išrašas, ūkininko ūkio atpažinties kodas ir įregistravimo data, dokumentai, patvirtinantys pareiškėjo profesinius įgūdžius ir kompetenciją, dalyvavimas asocijuotose struktūrose ir kiti asmens duomenys), tvarkomi paramos administravimo tikslu;

4.3.6. pareiškėjų / paramos gavėjų sutuoktinių bei asmenų, teisėtais pagrindais valdančių nekilnojamąjį turtą, susijusį su gaunama parama, bei dalyvaujančių pareiškėjų / paramos gavėjų valdų valdyme, ir jų sutuoktinių, pareiškėjų / paramos gavėjų įdarbintų asmenų, pareiškėjų / paramos gavėjų akcininkų, pareiškėjų / paramos gavėjų vienasmenio / kolegialaus valdymo organų narių, projekto partnerių, pareiškėjų/paramos gavėjų dalininkų ir dalininkus valdančių asmenų, pareiškėjų/paramos gavėjų artimų giminaičių (motina, tėvas, seneliai, brolis, sesuo, sūnus, dukra), žaliavų tiekėjų ir (arba) parduodamos produkcijos ir (arba) teikiamų paslaugų pirkėjų paramos bylose esantys asmens duomenys bei kiti asmens duomenys, kuriuos pateikia pats asmuo ir (arba) kuriuos tvarkyti Agentūrą įpareigoja įstatymai ir kiti teisės aktai bei iš kitų fizinių ir juridinių asmenų gauti asmens duomenys (vardas, pavardė, asmens kodas, gimimo data, mergautinė pavardė, turimas nekilnojamas turtas, darbovietė, akcijų įgijimo data, turimų akcijų skaičius (dalis), asmens tapimo akcininku data, elektroninio pašto adresas, telefono numeris, kiti duomenys, esantys privačių interesų deklaracijoje, asmens tapatybės dokumento duomenys, mirties data, turto arešto duomenys, asmens įsiskolinimai (Sodra, VMI), finansinės atskaitomybės dokumentai, duomenys apie turimus ūkinius gyvūnus, apie turimą žemės ūkio techniką, žemės ūkio valdos numeris, su draudimu susiję duomenys (draudimo liudijimai, draudimo įmokų mokėjimo įrodymo dokumentai), vykdoma individuali veikla (pagal verslo liudijimą arba individualios veiklos pažymą), informacija apie turimų darbuotojų skaičių, ūkininko ūkio atpažinties kodas, ūkininko ūkio įregistravimo data, pareigos, dalyvavimas juridinių asmenų valdyme (valdomos įmonės pavadinimas, įmonės kodas, turimų akcijų arba pajaus dalis) ir kiti asmens duomenys), tvarkomi paramos administravimo tikslu;

4.3.7. siekiant užtikrinti kokybišką informacijos / konsultacijų teikimo telefonu procesą ir telefonu Agentūros tarnautojams ir darbuotojams išsakytų grasinimų perdavimą teisėsaugos institucijoms bei kvalifikuotą ir operatyvų konsultacijos teikimą, tvarkomi asmenų, kurie konsultuojami Agentūros tarnautojo ar darbuotojo telefonu, telefono numeris, Agentūros tarnautojų ir darbuotojų vardas, pavardė bei telefoninio pokalbio įrašo duomenys bei telefoninio pokalbio metu pateikti kiti asmens duomenys;

4.3.8. Agentūros bei asmenų, besilankančių Agentūroje, turto saugumo užtikrinimo tikslu tvarkomi asmenų, patekusių į vaizdo stebėjimo lauką, vaizdo duomenys;

4.3.9. siekiant sumažinti galimybę piktnaudžiauti Europos Sąjungos ir Lietuvos valstybės parama žemės ūkiui, kaimo plėtrai ir žuvininkystei bei užkirsti kelią galimai neskaidriai Agentūros darbuotojų veiklai (Pasitikėjimo linija), tvarkomi pareiškėjų / paramos gavėjų ir kitų asmenų, dėl kurių galimai neteisėto veikimo / neveikimo, susijusio su Agentūros funkcijomis ir uždaviniais, administruojant paramos lėšas, atliekant jų mokėjimą, kontrolę, asmens duomenys (vardas, pavardė, informacija apie Europos Sąjungos ir Lietuvos valstybės paramos naudojimo tvarkos galimo pažeidimo atvejį (teikiant pranešimą gali būti pateikiami tokie duomenys kaip pareiškėjo/paramos gavėjo ar kt. asmens kodas, gyvenamoji vieta (adresas) bei valdos numeris)), Agentūros tarnautojų ir darbuotojų, dėl kurių galimai neteisėtos neskaidrios veikos administruojant paramos lėšas Pasitikėjimo linija teikiamas pranešimas, asmens duomenys (informacija, susijusi su galimai neskaidria Agentūros tarnautojo ar darbuotojo, dirbančio pagal darbo sutartį, veika) bei asmenų, prisijungusių prie Pasitikėjimo linijos, asmens duomenys (vardas, pavardė, elektroninio pašto adresas, telefono numeris);

4.3.10. Agentūros tarnybinių automobilių panaudojimo kontrolės tikslu tvarkomi Agentūros valstybės tarnautojų ir darbuotojų duomenys: darbovietė, pavardė, vardas, automobilio variklio užvedimo / užgesinimo data ir laikas, automobilio valstybinis numeris, nuvažiuotas atstumas, kelionės maršrutas, sustojimai, greitis;

4.3.11. Agentūros lankytojų registravimo tikslu tvarkomi Agentūros valstybės tarnautojų ir darbuotojų (pavardė, vardas, valstybės tarnautojo pažymėjimo / praėjimo kortelės kodas) ir lankytojų (darbovietė, pavardė, vardas numatoma lankytojo atvykimo data ir atvykimo bei išvykimo laikas) asmens duomenys;

4.4. asmens duomenys tretiesiems asmenims teikiami tik įstatymų ir kitų teisės aktų nustatytais atvejais ir tvarka:

4.4.1. asmenų, pateikusių Agentūrai skundą, prašymą ar pranešimą, asmens duomenys skundo, prašymo ar pranešimo nagrinėjimo tikslu – juridiniams ir fiziniams asmenims (įskaitant ir kitų Europos Sąjungos valstybių narių ir Europos ekonominės erdvės valstybių kompetentingas institucijas);

4.4.2. asmenų, pateikusių Agentūrai skundą, prašymą ar pranešimą, asmens duomenys ginčo dėl Agentūros priimto sprendimo teisėtumo nagrinėjimo tikslu – teismams, Vyriausiajai administracinių ginčų komisijai;

4.4.3. pretendentų į Agentūros valstybės tarnautojus ir darbuotojus asmens duomenys valstybės tarnybos valdymo tikslu – Valstybės tarnybos departamentui;

4.4.4. Agentūros valstybės tarnautojų ir darbuotojų asmens duomenys socialinio draudimo mokesčio administravimo tikslu – Valstybinio socialinio draudimo fondo valdybai prie Socialinės apsaugos ir darbo ministerijos, mokesčių administravimo tikslu – Valstybinei mokesčių inspekcijai prie Lietuvos Respublikos finansų ministerijos, valstybės tarnybos valdymo tikslu – Valstybės tarnybos departamentui;

4.4.5. Agentūros informacinėse sistemose esantys duomenų subjektų asmens duomenys teikiami atitinkamos Agentūros informacinės sistemos nuostatuose nustatyta tvarka;

4.4.6. pareiškėjų / paramos gavėjų asmens duomenys audito ir kontrolės atlikimo tikslu – audito ir tyrimų institucijoms, siekiant apsaugoti Europos Sąjungos finansinius interesus;

4.4.7. pareiškėjų / paramos gavėjų sutuoktinių bei asmenų, teisėtais pagrindais valdančių nekilnojamąjį turtą, susijusį su gaunama parama bei dalyvaujančių pareiškėjų / paramos gavėjų valdų valdyme, ir jų sutuoktinių, pareiškėjų / paramos gavėjų įdarbintų asmenų, pareiškėjų / paramos gavėjų akcininkų, pareiškėjų / paramos gavėjų vienasmenio / kolegialaus valdymo organų narių, projekto partnerių, pareiškėjų / paramos gavėjų dalininkų ir dalininkus valdančių asmenų, pareiškėjų / paramos gavėjų artimų giminaičių (motina, tėvas, seneliai, brolis, sesuo, sūnus, dukra), žaliavų tiekėjų ir (arba) parduodamos produkcijos ir (arba) teikiamų paslaugų pirkėjų asmens duomenys audito ir kontrolės atlikimo tikslu – audito ir tyrimų institucijoms, siekiant apsaugoti Europos Sąjungos finansinius interesus;

4.4.8. kitiems tretiesiems asmenims, kuriems asmens duomenis teikti Agentūrą įpareigoja įstatymai ar kiti teisės aktai;

4.5. informacija duomenų subjektams apie jų asmens duomenų tvarkymą pateikiama bendravimo su duomenų subjektu metu tokiu būdu, kokiu duomenų subjektas kreipiasi į Agentūrą, išskyrus atvejus, kai duomenų subjektas tokią informaciją jau turi arba kai įstatymai ir kiti teisės aktai apibrėžia tokių duomenų rinkimo ir teikimo tvarką bei duomenų gavėjus.

5. Duomenų subjektas turi teisę susipažinti su savo asmens duomenimis ir kaip jie yra tvarkomi. Duomenų subjektas turi teisę gauti informaciją, iš kokių šaltinių ir kokie jo asmens duomenys surinkti, kokiu tikslu jie tvarkomi, kokiems duomenų gavėjams teikiami ir buvo teikti bent per paskutinius 1 metus.

6. Duomenų subjektas turi teisę reikalauti ištaisyti, sunaikinti savo asmens duomenis arba sustabdyti, išskyrus saugojimą, savo asmens duomenų tvarkymo veiksmus, kai duomenys tvarkomi nesilaikant Asmens duomenų teisinės apsaugos įstatymo ir kitų įstatymų nuostatų:

6.1. jeigu duomenų subjektas, susipažinęs su savo asmens duomenimis, nustato, kad jo asmens duomenys yra neteisingi, neišsamūs ar netikslūs, ir kreipiasi į Agentūrą, Agentūra nedelsdama, ne vėliau kaip per 5 darbo dienas nuo kreipimosi dienos, patikrina asmens duomenis ir ištaiso neteisingus, neišsamius, netikslius asmens duomenis ir (arba) sustabdo tokių asmens duomenų tvarkymo veiksmus, išskyrus saugojimą;

6.2. jeigu duomenų subjektas, susipažinęs su savo asmens duomenimis, nustato, kad jo asmens duomenys yra tvarkomi neteisėtai, nesąžiningai, ir kreipiasi į Agentūrą, Agentūra nedelsdama, ne vėliau kaip per 5 darbo dienas nuo kreipimosi dienos, neatlygintinai patikrina asmens duomenų tvarkymo teisėtumą, sąžiningumą ir nedelsdama sunaikina neteisėtai ir nesąžiningai sukauptus asmens duomenis ar sustabdo tokių asmens duomenų tvarkymo veiksmus, išskyrus saugojimą;

6.3. Agentūra, duomenų subjekto prašymu sustabdžiusi jo asmens duomenų tvarkymo veiksmus, asmens duomenis, kurių tvarkymo veiksmai sustabdyti, saugo tol, kol jie bus ištaisyti ar sunaikinti (duomenų subjekto prašymu arba pasibaigus duomenų saugojimo terminui). Kiti tvarkymo veiksmai su tokiais asmens duomenimis gali būti atliekami tik:

6.3.1. turint tikslą įrodyti aplinkybes, dėl kurių duomenų tvarkymo veiksmai buvo sustabdyti;

6.3.2. jei duomenų subjektas duoda sutikimą toliau tvarkyti savo asmens duomenis;

6.3.3. jei reikia apsaugoti trečiųjų asmenų teises ar teisėtus interesus;

6.4. Agentūra nedelsdama, ne vėliau kaip per 5 darbo dienas nuo prašymo pateikimo dienos, praneša duomenų subjektui apie jo prašymu atliktą ar neatliktą asmens duomenų ištaisymą, sunaikinimą ar asmens duomenų tvarkymo veiksmų sustabdymą;

6.5. asmens duomenys taisomi ir naikinami arba jų tvarkymo veiksmai sustabdomi pagal duomenų subjekto tapatybę ir jo asmens duomenis patvirtinančius dokumentus, gavus duomenų subjekto prašymą;

6.6. jeigu Agentūra abejoja duomenų subjekto pateiktų asmens duomenų teisingumu, ji sustabdo tokių duomenų tvarkymo veiksmus, duomenis patikrina ir patikslina. Tokie asmens duomenys naudojami tik jų teisingumui patikrinti;

6.7. Agentūra nedelsdama, ne vėliau kaip per 5 darbo dienas nuo atsakymo apie duomenų subjekto prašymu atliktą asmens duomenų ištaisymą, sunaikinimą ar asmens duomenų tvarkymo veiksmų sustabdymą pateikimo dienos, informuoja duomenų gavėjus apie duomenų subjekto prašymu ištaisytus ar sunaikintus asmens duomenis, sustabdytus asmens duomenų tvarkymo veiksmus, išskyrus atvejus, kai pateikti tokią informaciją būtų neįmanoma arba pernelyg sunku (dėl didelio duomenų subjektų skaičiaus, duomenų laikotarpio, nepagrįstai didelių sąnaudų). Tokiu atveju turi būti nedelsiant, bet ne vėliau kaip per 5 darbo dienas, pranešama Valstybinei duomenų apsaugos inspekcijai.

7. Duomenų subjektas turi teisę nesutikti, kad būtų tvarkomi jo asmens duomenys, kai šie asmens duomenys Agentūroje yra tvarkomi Asmens duomenų teisinės apsaugos įstatymo 5 straipsnio 1 dalies 5 ir 6 punktuose nustatytais atvejais:

7.1. Agentūra duomenų subjekto teisę nesutikti, kad būtų tvarkomi jo asmens duomenys, įgyvendina, jeigu duomenų subjekto nesutikimas yra teisiškai pagrįstas. Tokiu atveju Agentūra nedelsdama neatlygintinai nutraukia asmens duomenų tvarkymo veiksmus, išskyrus įstatymų nustatytus atvejus, ir apie tai informuoja duomenų gavėjus;

7.2. duomenų subjekto prašymu Agentūra praneša duomenų subjektui apie jo asmens duomenų tvarkymo veiksmų nutraukimą ar atsisakymą nutraukti duomenų tvarkymo veiksmus.

III SKYRIUS

PRAŠYMO DĖL DUOMENŲ SUBJEKTŲ TEISIŲ ĮGYVENDINIMO PATEIKIMAS

8. Duomenų subjektai, siekdami įgyvendinti savo teises, Agentūrai turi pateikti rašytinį prašymą asmeniškai, paštu, per pasiuntinį ar elektroninių ryšių priemonėmis.

9. Prašymas turi būti įskaitomas, asmens pasirašytas, jame turi būti nurodytas duomenų subjekto vardas, pavardė, gyvenamoji vieta, duomenys ryšiui palaikyti ir informacija apie tai, kokią iš Tvarkos aprašo 5–7 punktuose nurodytų teisių ir kokia apimtimi duomenų subjektas pageidauja įgyvendinti.

10. Pateikdamas prašymą, duomenų subjektas privalo patvirtinti savo tapatybę:

10.1. pateikdamas prašymą Agentūros valstybės tarnautojui ar darbuotojui, registruojančiam prašymą, turi pateikti asmens tapatybę patvirtinantį dokumentą;

10.2. pateikdamas prašymą paštu ar per pasiuntinį, kartu turi pateikti asmens tapatybę patvirtinančio dokumento kopiją, patvirtintą notaro, ar šio dokumento kopiją, patvirtintą kita teisės aktų nustatyta tvarka;

10.3. pateikdamas prašymą elektroninių ryšių priemonėmis, turi pasirašyti jį elektroniniu parašu ar kitaip patvirtinti savo tapatybę teisės aktų nustatyta tvarka.

11. Duomenų subjektas savo teises Agentūroje gali įgyvendinti pats arba per atstovą.

12. Jei atstovaujamo duomenų subjekto vardu į Agentūrą kreipiasi asmens atstovas, jis savo prašyme turi nurodyti savo vardą, pavardę, gyvenamąją vietą, duomenis ryšiui palaikyti, taip pat atstovaujamo asmens vardą, pavardę, gyvenamąją vietą, informaciją apie tai, kokią iš Tvarkos aprašo 5–7 punktuose nurodytų duomenų subjekto teisę ir kokia apimtimi pageidaujama įgyvendinti, ir pridėti atstovavimą patvirtinantį dokumentą ar jo kopiją. Atstovo pateiktas prašymas turi atitikti šio Tvarkos aprašo 8 ir 10 punktų reikalavimus.

IV SKYRIUS

PRAŠYMO DĖL DUOMENŲ SUBJEKTŲ TEISIŲ ĮGYVENDINIMO NAGRINĖJIMAS

13. Agentūra duomenų subjekto prašymo, kuris pateiktas nesilaikant šio Tvarkos aprašo 8–12 punktuose nustatytų reikalavimų, nenagrinėja, jeigu Agentūros direktorius ar jo įgaliotas asmuo nenusprendžia kitaip. Apie atsisakymo nagrinėti prašymą motyvus Agentūra raštu informuoja prašymą pateikusį asmenį.

14. Tvarkos aprašo reikalavimus atitinkantį prašymą Agentūra privalo išnagrinėti ir įgyvendinti duomenų subjekto teises, išskyrus įstatymų nustatytus atvejus, kai reikia užtikrinti:

14.1. valstybės saugumą ar gynybą;

14.2. viešąją tvarką, nusikalstamų veikų prevenciją, tyrimą, nustatymą ar baudžiamąjį persekiojimą;

14.3. svarbius valstybės ekonominius ar finansinius interesus;

14.4. tarnybinės ar profesinės etikos pažeidimų prevenciją, tyrimą ir nustatymą;

14.5. duomenų subjekto ar kitų asmenų teisių ir laisvių apsaugą.

15. Duomenų subjekto prašymas įgyvendinti jo, kaip duomenų subjekto, teises Agentūroje išnagrinėjamas ir atsakymas duomenų subjektui pateikiamas ne vėliau kaip per 30 kalendorinių dienų nuo duomenų subjekto kreipimosi dienos, jeigu Tvarkos apraše nenumatyti kiti duomenų subjektų teisių įgyvendinimo terminai.

16. Agentūra atsakymą duomenų subjektui pateikia valstybine kalba duomenų subjekto pasirinktu būdu: registruotu paštu, įteikiant asmeniškai atvykus į Agentūrą arba elektroninėmis ryšio priemonėmis pateikiant elektroninį dokumentą, pasirašytą saugiu elektroniniu parašu. Agentūra, dėl objektyvių priežasčių negalėdama pateikti atsakymo duomenų subjektui jo pasirinktu būdu, atsakymą pateikia registruotu paštu.

17. Agentūra, atsisakydama vykdyti duomenų subjekto prašymą įgyvendinti jo, kaip duomenų subjekto, teises, duomenų subjektui pateikia tokio atsisakymo motyvus.

18. Agentūros atsisakymas įgyvendinti duomenų subjekto teises gali būti skundžiamas Asmens duomenų teisinės apsaugos įstatymo ir kitų teisės aktų nustatyta tvarka.

19. Duomenų subjekto teisės Agentūroje įgyvendinamos neatlygintinai.

20. Agentūra, įgyvendindama duomenų subjekto teises, užtikrina, kad nebūtų pažeista kitų asmenų teisė į privataus gyvenimo neliečiamumą.

V SKYRIUS

BAIGIAMOSIOS NUOSTATOS

21. Agentūros valstybės tarnautojai ir darbuotojai supažindinami su Tvarkos aprašu Agentūros dokumentų valdymo sistemos priemonėmis.

22. Duomenų subjektams skirta informacija apie jų asmens duomenų tvarkymą pateikiama Agentūros interneto svetainėje.

______________